				|

		52012PC0162

			Togra leasaithe le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena leasaítear Rialachán (CE) Uimh. 1760/2000 maidir le sainaithint leictreonach bó-ainmhithe agus lena scriostar na forálacha maidir le lipéadú deonach mairteola /* COM/2012/0162 final - 2011/0229 (COD) */

			   	MEABHRÁN MÍNIÚCHÁIN
Le Rialachán (CE) Uimh. 1760/2000 an
17 Iúil 2000 ag bunú córais chun bó-ainmhithe a shainaithint agus a
chlárú agus maidir le mairteoil agus táirgí mairteola a lipéadú[1], déantar foráil go mbunóidh
gach Ballstát córas chun bó-ainmhithe a shainaithint agus a chlárú i gcomhréir
le forálacha an Rialacháin sin. Tugadh isteach rialacha an Aontais maidir le
sainaithint agus inrianaitheacht bó-ainmhithe cheana féin sa bhliain 1997 de
bharr na géarchéime d'einceifileapaite spúinseach bhólachta (ESB). Le Rialachán
(CE) Uimh. 820/97 ón gComhairle bunaíodh córas inrianaitheachta aonair bó‑ainmhithe
trí shainaithint aonair ainmhithe a bhfuil dhá chlib chluaise orthu, trí chlár
gabháltais a bheith ar gach gabháltas (e.g. feirm, margadh, seamlas), trí phas
aonair a bheith ag gach ainmhí ina bhfuil sonraí ar na gluaiseachtaí ar fad
agus a dtuairiscítear na gluaiseachtaí ar fad do bhunachar sonraí ríomhairithe
ar féidir ainmhithe a rianú go tapa ann agus ónar féidir cohóirt a shainaithint
i gcás galair. Cloíodh leis na prionsabail sin níos déanaí i Rialachán (CE)
Uimh. 1760/2000 ó Pharlaimint na hEorpa agus ón gComhairle. Ba é an sprioc
a bhí leis go mbeadh muinín arís ag tomhaltóirí as mairteoil agus as táirgí
mairteola trí thrédhearcacht agus inrianaitheacht iomlán bó-ainmhithe agus
táirgí mairteola a áirithiú agus freisin go bhféadfaí ainmhithe a spriocaimsiú
agus a rianú chun críocha tréidliachta, rud a bhfuil an-tábhacht ag baint leis
chun galair thógálacha a rialú. D'fhonn na cuspóirí sin a bhaint amach, is
féidir glacadh leis anois gur éirigh leis an gcóras (tá ESB faoi smacht san AE
agus tá muinín ag tomhaltóirí arís as na táirgí[2]), rud a léiríonn cé chomh
héifeachtach agus cé chomh héifeachtúil a bhí sé chun faisnéis thábhachtach a
sholáthar lena áirithiú go bhféadfaí galair thógálacha a rialú (e.g. galar crúb
is béil, galar gormtheanga) agus inrianaitheacht mairteola a áirithiú.
Sa Teachtaireacht ón gCoimisiún chuig an
gComhairle agus chuig Parlaimint na hEorpa (COIM(2009) 544) maidir le
"Clár Gníomhaíochta chun ualaí riaracháin a laghdú san AE"[3]
rinneadh Rialachán (CE) Uimh. 1760/2000 (ag bunú córais chun
bó-ainmhithe a shainaithint agus a chlárú agus maidir le mairteoil agus táirgí
mairteola a lipéadú – lena n‑áirítear lipéadú deonach – agus ina
n-áirítear "clib chluaise dhúbailte", "clár gabháltais",
"pas bó-ainmhithe" agus "bunachar sonraí ríomhairithe") a
liostú i measc "oibleagáidí faisnéise a bhfuil tábhacht ar leith ag
baint leo maidir leis na hualaí a chuireann siad ar ghnólachtaí".
Is éard a fhoráiltear leis an bPlean
Gníomhaíochta maidir le Straitéis nua AE um Shláinte Ainmhithe[4], go simpleoidh an Coimisiún na
hoibleagáidí faisnéise (e.g. cláir ghabháltais, pasanna) le linn dó sainaithint
leictreonach bó-ainmhithe (EID) a thabhairt isteach. Tá
togra le haghaidh Rialacháin tríd an ngnáthnós imeachta reachtach curtha in
áirithe i bpleanáil Chlár Oibre an Choimisiúin don chéad seimeastar de 2011.
Nuair a glacadh na rialacha reatha maidir le
sainaithint bó-ainmhithe in 1997, áfach, ní raibh dóthain forbartha déanta fós
ar EID ón taobh teicniúil de le go bhféadfaí é a chur i bhfeidhm maidir le
bó-ainmhithe an tráth sin. Tá forbairt mhór déanta ar EID bunaithe ar
shainaithint radaimhinicíochta (RFID) le deich mbliana anuas agus is féidir
cóid aitheantais ainmhithe aonair a léamh níos tapa agus níos beaichte i
gcórais phróiseála sonraí, rud a laghdaíonn na costais saothair i gcás léamh de
láimh ach a mhéadaíonn na costais trealaimh ag an am céanna. De bharr an mhéid
sin, níl an reachtaíocht atá ann faoi láthair maidir le sainaithint bó‑ainmhithe
chun dáta leis na forbairtí teicneolaíochta sin a rinneadh le cúpla bliain
anuas. D'fhéadfaí an t-ualach riaracháin agus páipéarachais a laghdú ach
aitheantóirí leictreonacha a úsáid, i gcásanna ina gcoimeádtar an clár
gabháltais ar mheán ríomhairithe (an cás is minice i bhfeirmeacha anois) trí
léamh uathoibríoch agus iontráil uathoibríoch a dhéanamh sa chlár. Ina theannta
sin, trí chóras níos tapa agus níos iontaofa a úsáid, féadfar, i measc rudaí
eile, beachtas léite níos tapa agus níos fearr a fháil ná leis na
gnáthchlibeanna cluaise, rud a éascóidh an próiseas chun gluaiseachtaí
ainmhithe a thuairisciú don bhunachar lárnach, agus féadfar inrianaitheacht
níos fearr agus níos tapa a dhéanamh ar ainmhithe agus/nó ar bhia atá
ionfhabhtaithe dá bhrí sin.
I bhfianaise an dul chun cinn theicneolaíoch
atá déanta in EID, chinn roinnt Ballstát san AE EID le haghaidh bó-ainmhithe a
chur chun feidhme ar bhonn deonach. Is léir ó thaithí lasmuigh den AE freisin
go bhfuil EID le haghaidh bó-ainmhithe in úsáid níos minice anois. Lena chois
sin, tá EID tugtha isteach cheana san AE i gcás roinnt speiceas ainmhithe (ar
bhonn éigeantach atá a bhformhór).
Faoin gcreat dlíthiúil atá ann faoi láthair,
ní chuirtear bac ar na Ballstáit aitheantóirí leictreonacha a úsáid ar bhonn
deonach, ach ní foláir na gnáthchlibeanna cluaise sofheicthe oifigiúla a úsáid
ina dteannta. Ós rud é nach bhfuil caighdeáin theicniúla chomhchuibhithe
bunaithe ag an Aontas Eorpach, d'fhéadfaí cineálacha éagsúla aitheantóirí agus
léitheoirí leictreonacha a bhfuil minicíochtaí éagsúla RFID acu a úsáid in
áiteanna éagsúla. D'fhéadfadh gach Ballstát, dá bhrí sin, na caighdeáin atá
uaidh a roghnú agus is dócha gur easpa comhchuibhithe a bheadh de thoradh an chur
chuige sin, rud a chuirfeadh malartú leictreonach sonraí i mbaol agus chaillfí
na sochair a bhaineann le córais EID.
Maidir le mairteoil a lipéadú ar bhonn
deonach, is gá an t-ualach iomarcach riaracháin a bhaineann leis an gcóras
deonach atá ann faoi láthair a laghdú. Le Rialachán (CE) Uimh. 820/97
bunaíodh córas chun bó-ainmhithe a shainaithint agus a chlárú agus maidir le
mairteoil agus táirgí mairteola a lipéadú, agus neartaíodh an méid sin le
Rialachán (CE) Uimh. 1760/2000. Baineann sé sin le tásc éigeantach ar
ionad tionscnaimh na bólachta (a rugadh/a ramhraíodh/a maraíodh) as a
dtionscnaíonn an mhairteoil (níl aon fhorálacha nua sa togra seo a bhaineann le
ceanglais éigeantacha chun mairteoil a lipéadú), tagairtí éigeantacha do
chóduimhir aitheantais an ainmhí mharaithe, agus na gnóthais inar próiseáladh
an fheoil (seamlas agus monarcha spólta feola) agus nós imeachta foirmiúil
formheasa de chuid an Choimisiúin lena n-áirítear ceanglas fógartha i gcás aon
faisnéise breise lipéadaithe seachas na ceanglais éigeantacha. Chuir
an Coimisiún tuarascáil chuig an gComhairle agus chuig Parlaimint na hEorpa
cheana féin in 2004, tuarascáil ar an gcuid sin de Rialachán (CE)
Uimh. 1760/2000[5] a bhain le
mairteoil a lipéadú agus inar tugadh easpaí sa scéim um lipéadú deonach
mairteola chun suntais. Ba iad na heaspaí sin nach bhfuil an córas á chur i
bhfeidhm ar shlí aonfhoirmeach sna Ballstáit ar fad (e.g. tá difríocht mhór
ann idir na cleachtais riaracháin sna Ballstáit éagsúla) agus go mbeadh na
tásca ar fad ar an lipéad (lena n-áirítear na tásca sin nach mbaineann le
hionad tionscnaimh, le hinrianaitheacht ná le saintréithe cáilíochta na feola)
faoi réir nós imeachta formheasa foirmiúil a dhéanfadh an t-údarás inniúil. Sa
Doiciméad Inmheánach Oibre de chuid an Choimisiúin a bhain le Simpliú an
Chomhbheartais Talmhaíochta[6], tugadh suntas don mholadh a rinne
"Grúpa Ardleibhéil na nGeallsealbhóirí Neamhspleácha ar Ualaí
Riaracháin" (Grúpa Stoiber). Mhol Grúpa Stoiber an ceanglas fógartha
maidir le tásca breise deonacha ar lipéid seachas na tásca sin atá éigeantach
maidir le mairteoil[7] a aisghairm.
Cuirtear san áireamh sa togra na torthaí a bhí
ar na comhairliúcháin a eagraíodh le páirtithe leasmhara agus an toradh a bhí
ar an measúnú tionchair. Is í an chonclúid a bhí ar an measúnú tionchair go
bhféadfadh am a bheith ag gníomhaithe eolas a chur ar an gcóras EID agus an
breisluach a chruthódh sé i gcásanna áirithe a aithint, ach EID le haghaidh
bó-ainmhithe a thabhairt isteach ar bhonn deonach mar uirlis do
shainaitheantas oifigiúil. Tugtar tosaíocht
don rogha sin ós rud é go bhfágann sé ag Ballstáit an AE agus ag na gníomhaithe
príobháideacha ar fad a bheadh rannpháirteach ann iad féin a eagrú, le go
bhféadfaidh siad na sochair a mheas maidir le difríochtaí réigiúnacha, cineálacha
difriúla táirgthe agus tá an rogha sin sách solúbtha chun tacaíocht a fháil ó
údaráis agus ó gheallsealbhóirí, rud a rachaidh chun sochair d'fhorfheidhmiú na
rialacha. Is éard a chiallaíonn sé EID a
thabhairt isteach ar bhonn deonach gur daoine a choinníonn ainmhithe agus a
mbeadh sochair acu láithreach maidir le bainistiú feirmeoireachta a roghnódh
EID. Dhéanfadh gach oibreoir eacnamaíoch an cinneadh sin ina aonar agus ar
chúiseanna eacnamaíocha (faoi thionchar an mhargaidh). Faoin
gcóras deonach, d'fhéadfaí bó‑ainmhithe a shainaithint le dhá ghnáthchlib
chluaise (an córas reatha), nó le gnáthchlib chluaise shofheicthe amháin agus
aitheantóir leictreonach amháin (i.e. clib chluaise leictreonach nó bólas) a
chomhlíonfadh caighdeáin chomhchuibhithe an AE a bheadh formheasta go
hoifigiúil. Dá
dtabharfaí isteach an tsainaithint leictreonach ar bhonn deonach mar atá molta
sa togra, thabharfaí an rogha do Bhallstáit an AE freisin córas éigeantach a
roghnú ar a gcríoch náisiúnta. I gcás ina roghnódh an Ballstát córas
éigeantach, dhéanfaí gach bó-ainmhí a shainaithint le gnáthchlib chluaise
shofheicthe amháin agus aitheantóir leictreonach amháin. B'fhéidir nach córas
éigeantach ar leibhéal AE an cur chuige is fearr faoi láthair ós rud é go
mbeadh roinnt geallsealbhóirí (e.g. feirmeoirí beaga) faoi mhíbhuntáiste
eacnamaíoch. Mar sin féin, mura gcuirtear an costas san áireamh, is í an rogha
is éifeachtúla a bheadh inti maidir le cosaint tomhaltóirí (inrianaitheacht),
le laghdú ar an ualach riaracháin, agus le rioscaí a sheachaint a bhaineann le
dhá chóras sainaitheantais a bheith i bhfeidhm ag an am céanna. Maidir leis
an mbeartas a chomhchuibhiú le beartais an AE a bhaineann le EID i speicis eile
ainmhithe (e.g. caoirigh), bheadh údar ann, i bpáirt, an rogha sin a ghlacadh.
I bhfianaise an mhéid sin, ós rud é go
bhféadfadh cur chun feidhme éigeantach EID dochar eacnamaíoch a dhéanamh do
roinnt oibreoirí eacnamaíocha, is í rogha na tosaíochta EID a thabhairt isteach
mar chóras deonach i gcásanna ina meastar gur modh sainaitheantais barántúil é
EID a bheadh inghlactha agus oiriúnach do bhó-ainmhithe, agus bheadh an deis ag
na Ballstáit córas éigeantach a thabhairt isteach ar leibhéal náisiúnta.
Ina theannta sin, is gá freisin Rialachán (CE)
Uimh. 1760/2000 a ailíniú i gcomhréir leis an gConradh ar Fheidhmiú an
Aontais Eorpaigh.
Ó tháinig an Conradh ar Fheidhmiú an Aontais
Eorpaigh (CFAE) i bhfeidhm, tá athruithe suntasacha déanta ar an gcreat faoina
nglactar gníomhartha tarmligthe agus gníomhartha cur chun feidhme. Maidir le
gníomhartha tarmligthe agus gníomhartha cur chun feidhme a ghlacadh, déantar
idirdhealú soiléir in CFAE idir an dá mhodh glactha sin.
–
Foráiltear le hAirteagal 290 den CFAE a
bhaineann le gníomhartha tarmligthe go mbeidh rialú ag an reachtóir nó ag na
reachtóirí ar fheidhmiú chumhachtaí an Choimisiúin trí cheart cúlghairme
agus/nó agóide a bheith acu.
–
Foráiltear le hAirteagal 291 den CFAE a
bhaineann le gníomhartha cur chun feidhme go mbeidh rialú ag na Ballstáit ar
chumhachtaí cur chun feidhme an Choimisiúin. Tá creat dlíthiúil lena mbunaítear
na sásraí a bhaineann le rialú den sórt sin leagtha amach i Rialachán (CE)
Uimh. 182/2011 ó Pharlaimint na hEorpa agus ón gComhairle lena leagtar
síos na rialacha agus na prionsabail ghinearálta maidir le rialú ag na
Ballstáit ar fheidhmiú inniúlachtaí cur chun feidhme ag an gCoimisiún[8].
Maidir le
Rialachán (CE) Uimh. 182/2011 a ghlacadh, rinne an Coimisiún an ráiteas
seo a leanas:
"Tabharfaidh
an Coimisiún faoi scrúdú ar na gníomhartha reachtacha uile atá i bhfeidhm agus
nár oiriúnaíodh don nós imeachta rialúcháin lena ngabhann grinnscrúdú roimh do
Chonradh Liospóin teacht i bhfeidhm, ionas a mheasúnú ar gá na hionstraimí sin
a oiriúnú do chóras na ngníomhartha tarmligthe a tugadh isteach le hAirteagal 290
den Chonradh ar Fheidhmiú an Aontais Eorpaigh. Cuirfidh an Coimisiún na tograí
is iomchuí ar aghaidh chomh luath agus is féidir agus tráth nach déanaí ná na
dátaí a luaitear san fhéilire táscach atá san iarscríbhinn a ghabhann leis an
ráiteas seo."[9]
Tá Rialachán (CE) Uimh. 1760/2000 ar
cheann de na gníomhartha reachtacha nár oiriúnaíodh go dtí seo don nós imeachta
rialúcháin lena ngabhann grinnscrúdú agus is gá é a ailíniú, dá bhrí sin, leis
an gcreat dlíthiúil nua faoina nglactar gníomhartha tarmligthe agus gníomhartha
cur chun feidhme.
Ba cheart athbhreithniú a dhéanamh ar
Rialachán (CE) Uimh. 1760/2000, dá bhrí sin, agus é a leasú dá réir maidir
leis an ualach riaracháin a shimpliú agus a laghdú agus le forálacha nua a
thabhairt isteach maidir le sainaithint bó-ainmhithe agus lipéadú deonach
mairteola.
Glacann an togra seo ionad
an togra a ghlac an Coimisiún an 30 Lúnasa 2011 (COIM 2011(525) leagan
deireanach). Níl d’athrú tugtha isteach sa togra nua seo ach athruithe a
bhaineann le forálacha Airteagal 22 lena ndírítear ar choinníollacha
aonfhoirmeacha a áirithiú chun smachtbhannaí a fhorchur i gcásanna nach
gcomhlíontar na rialacha ábhartha maidir le hainmhithe a shainaithint agus
mairteoil agus táirgí mairteola a lipéadú.
Níl aon impleachtaí airgeadais do bhuiséad an
Aontais Eorpaigh ag an dréacht-togra seo le haghaidh Rialacháin ón bParlaimint
agus ón gComhairle.
2011/0229 (COD)
Togra leasaithe le haghaidh
RIALACHÁIN Ó PHARLAIMINT NA hEORPA AGUS
ÓN gCOMHAIRLE
lena leasaítear Rialachán (CE) Uimh. 1760/2000
maidir le sainaithint leictreonach bó‑ainmhithe agus lena scriostar na
forálacha maidir le lipéadú deonach mairteola
TÁ PARLAIMINT NA hEORPA AGUS
COMHAIRLE AN AONTAIS EORPAIGH,
Ag féachaint don Chonradh ar Fheidhmiú an
Aontais Eorpaigh, agus go háirithe Airteagal 43(2) agus
Airteagal 168(4)(b) de,
Ag féachaint don togra ón gCoimisiún Eorpach[10],
Tar éis dóibh an
dréachtghníomh reachtach a chur chuig na parlaimintí náisiúnta,
Ag féachaint don tuairim ó Choiste Eacnamaíoch
agus Sóisialta na hEorpa[11],
Ag féachaint don tuairim ó Choiste na Réigiún[12],
Ag gníomhú dóibh
i gcomhréir leis an ngnáthnós imeachta reachtach,
De bharr an méid seo a leanas:
(1)(1)   Sa bhliain 1997, rinneadh rialacha an Aontais maidir le
sainaithint agus inrianaitheacht bó-ainmhithe a threisiú i bhfianaise na
heipidéime d'einceifileapaite spúinseach bhólachta (ESB) agus an gá méadaithe a
bhí ann dá thoradh sin gluaiseacht agus ionad tionscnaimh an ainmhí a rianú le
"gnáthchlib chluaise".
(2)(2)   Le
Rialachán (CE) Uimh. 1760/2000 ó Pharlaimint na hEorpa agus ón gComhairle
an 17 Iúil 2000 ag bunú córais chun bó-ainmhithe a shainaithint agus
a chlárú agus maidir le mairteoil agus táirgí mairteola a lipéadú[13], déantar foráil go mbunóidh
gach Ballstát córas chun bó-ainmhithe a shainaithint agus a chlárú i gcomhréir
le forálacha an Rialacháin sin.
(3)(3)   Bunaítear le Rialachán (CE) Uimh. 1760/2000 córas chun
bó-ainmhithe a shainaithint agus a chlárú, córas ina gcuimsítear clibeanna
cluaise a chuirtear ar dhá chluais gach ainmhí, bunachair shonraí ríomhairithe,
pasanna ainmhí agus cláir aonair a choimeádtar ar gach gabháltas faoi seach.
(4)(4)   Is réamhriachtanas a bhaineann leis an lipéadú de réir ionaid
tionscnaimh go ndéantar an mhairteoil a rianú siar go dtí an fhoinse trí
shainaithint agus trí chlárú feadh an tslabhra bia agus áirithíonn sé sin
cosaint don tomhaltóir agus sláinte phoiblí.
(5)(5)   Sa Teachtaireacht ón gCoimisiún chuig an gComhairle agus chuig
Parlaimint na hEorpa maidir le "Clár Gníomhaíochta chun ualaí riaracháin a
laghdú san AE"[14],
rinneadh Rialachán (CE) Uimh. 1760/2000 agus, níos tábhachtaí fós,
sainaithint bó‑ainmhithe agus lipéadú deonach mairteola a liostú i measc
"oibleagáidí faisnéise a bhfuil tábhacht ar leith ag baint leo maidir leis
na hualaí a chuireann siad ar ghnólachtaí".
(6)(6)   Dá n-úsáidfí córais um shainaithint leictreonach d'fhéadfaí na
próisis inrianaitheachta a shruthlíniú trí léamh agus taifeadadh uathoibrithe
níos beaichte a dhéanamh i gclár an ghabháltais. D'éascódh sé freisin
taifeadadh uathoibrithe ar ghluaiseachtaí ainmhithe a dhéanamh sa bhunachar
sonraí ríomhairithe agus d'fheabhsófaí luas, iontaofacht agus cruinneas an
chórais dá bhrí sin.
(7)(7)   Tá feabhas mór tagtha le deich mbliana anuas ar chórais um
shainaithint leictreonach a úsáideann sainaithint radaimhinicíochta. Leis an
teicneolaíocht sin is féidir cóid aitheantais ainmhithe aonair a léamh níos
tapa agus níos beaichte i gcórais phróiseála sonraí, rud a laghdaíonn an méid
ama is gá chun ainmhithe nó bia a d'fhéadfadh a bheith ionfhabhtaithe a rianú,
agus a laghdaíonn na costais saothair ach a mhéadaíonn na costais trealaimh ag
an am céanna.
(8)(8)   Tá an Rialachán seo comhleanúnach le reachtaíocht eile lenar
tugadh an tsainaithint leictreonach (EID) isteach san Aontas i gcás speiceas
eile ainmhithe, seachas bó‑ainmhithe, mar shampla an córas éigeantach a
úsáidtear d'athchogantaigh bheaga.
(9)(9)   I bhfianaise an dul chun cinn theicneolaíoch atá déanta in EID,
chinn roinnt Ballstát EID le haghaidh bó-ainmhithe a chur chun feidhme ar bhonn
deonach. Is dócha go dtiocfaidh córais éagsúla chun cinn as na tionscnaimh sin,
córais a fhorbróidh Ballstáit aonair nó geallsealbhóirí. Chuirfeadh forbairt
den sórt sin bac níos faide anall ar chomhchuibhiú caighdeán teicniúil laistigh
den Aontas.
(10)(10)           I dTuarascáil ón gCoimisiún chuig an gComhairle agus
chuig Parlaimint na hEorpa maidir leis na féidearthachtaí chun sainaithint
leictreonach a thabhairt isteach le haghaidh bó‑ainmhithe[15],
tugadh le fios go bhfuil sé léirithe go bhfuil an tsainaithint
radaimhinicíochta tagtha in inmhe a mhéid sin gur féidir í a úsáid sa
chleachtas anois. Tugadh le fios sa tuarascáil freisin gur buntáisteach athrú
go sainaithint leictreonach bó-ainmhithe san Aontas ós rud é go gcuideoidh sí,
i measc rudaí eile, leis an ualach riaracháin a laghdú.
(11)(11)           I gcomhréir leis an Teachtaireacht ón gCoimisiún chuig
an gComhairle, chuig Parlaimint na hEorpa, chuig Coiste Eacnamaíoch agus
Sóisialta na hEorpa agus chuig Coiste na Réigiún dar teideal "Plean
Gníomhaíochta chun Straitéis an AE um Shláinte Ainmhithe a chur chun feidhme"[16], simpleoidh an Coimisiún na
hoibleagáidí faisnéise, ar nós clár gabháltais agus pasanna, le linn EID a
thabhairt isteach.
(12)(12)           Sa Teachtaireacht ón gCoimisiún chuig an gComhairle,
chuig Parlaimint na hEorpa, chuig Coiste Eacnamaíoch agus Sóisialta na hEorpa
agus chuig Coiste na Réigiún maidir le Straitéis um Shláinte Ainmhithe don
Aontas Eorpach (2007-2013) ina luaitear "gur fearr cosc ná leigheas"[17], moltar EID le haghaidh
bó-ainmhithe a mheas mar fheabhsú a d'fhéadfaí a dhéanamh ar chóras reatha an
AE um shainaithint agus um chlárú chun oibleagáidí faisnéise a shimpliú (e.g.
cláir ghabháltais, pasanna) agus áirítear ann tionscnamh chun malartán
leictreonach pasanna bó-ainmhithe a chur chun feidhme. Chun an malartán sin a
chur ar bun bheadh gá an tsainaithint leictreonach a chur i bhfeidhm agus
sonraí a chlárú i bhfíor-am. Bheadh sé ina shábháil mhór costais agus iarrachta
d'údaráis inniúla na mBallstát agus do gheallsealbhóirí eile agus laghdódh sé
an t-ualach oibre a bhaineann le sonraí ó phasanna ainmhithe a iontráil i
mbunachair shonraí ríomhairithe. Tá an Rialachán seo comhleanúnach leis an
tionscnamh sin.
(13)(13)           Tá súil go rannchuideoidh an Rialachán seo, dá bhrí sin,
le roinnt príomhchuspóirí atá i mórstraitéisí AE, lena n-áirítear AE 2020, trí fhás
eacnamaíoch, comhtháthú agus iomaíochas a fheabhsú.
(14)(14)           Tá rialacha leagtha síos cheana ag roinnt tríú tíortha
agus ceadaítear ardteicneolaíochtaí EID leis na rialacha sin. Ba cheart don
Aontas rialacha cosúla a leagan síos chun an trádáil a éascú agus chun cur le
hiomaíochas na hearnála.
(15)(15)           Féadfar cineálacha éagsúla aitheantóirí leictreonacha,
ar nós bólas cogansaí, clibeanna cluaise leictreonacha agus trasfhreagróirí
in-insteallta a úsáid chun ainmhithe a shainaithint ina n-aonar sa bhreis ar na
gnáthchlibeanna cluaise dá bhforáiltear i Rialachán (CE) Uimh. 1760/2000.
Is iomchuí, dá bhrí sin, cur leis an réimse de mhodhanna sainaitheantais dá
bhforáiltear sa Rialachán sin le gur féidir sainaithint leictreonach a úsáid.
(16)(16)           Má dhéantar EID éigeantach ar fud an Aontais d'fhéadfadh
iarmhairtí dochracha eacnamaíocha a bheith ann d'oibreoirí eacnamaíocha
áirithe. Is iomchuí, dá bhrí sin, go mbunófaí córas deonach chun EID a
thabhairt isteach. Faoi chóras den sórt sin, is daoine a choinníonn ainmhithe agus
a mbeadh sochair eacnamaíocha acu láithreach a roghnódh EID.
(17)(17)           Ní ionann na córais saothraíochta, na cleachtais
feirmeoireachta ná eagraíochtaí na hearnála sna Ballstáit éagsúla. Ba cheart an
deis a bheith ag na Ballstáit, dá bhrí sin, gan EID a dhéanamh éigeantach ar a
gcríoch ach amháin má mheasann siad gur iomchuí sin, tar éis na fachtóirí sin
ar fad a mheas.
(18)(18)           Ba cheart d'ainmhithe a thagann isteach san Aontas ó
thríú tíortha a bheith faoi réir na gceanglas céanna aitheantais atá i bhfeidhm
maidir le hainmhithe a bheirtear san Aontas.
(19)(19)           Foráiltear le Rialachán (CE) Uimh. 1760/2000 go
n-eiseoidh an t‑údarás inniúil pas do gach ainmhí is gá a shainaithint i
gcomhréir leis an Rialachán sin. Cuireann sé sin ualach mór riaracháin ar na
Ballstáit. Leis na bunachair shonraí ríomhairithe a chruthaíonn na Ballstáit,
áirithítear go leormhaith inrianaitheacht gluaiseachtaí bó‑ainmhithe
laistigh de na Ballstáit. Níor cheart pasanna a eisiúint, dá bhrí sin, ach i
gcás ainmhithe a bhfuil sé beartaithe go ndéanfar iad a thrádáil laistigh den
Aontas. A luaithe a bheidh an malartú sonraí idir bunachair shonraí
ríomhairithe náisiúnta i ngníomh, níor cheart go mbeadh feidhm a thuilleadh
leis an gceanglas pasanna a eisiúint i gcás ainmhithe a bhfuil sé beartaithe go
ndéanfar iad a thrádáil laistigh den Aontas.
(20)(20)           Le Roinn II de Theideal II de Rialachán (CE)
Uimh. 1760/2000, leagtar síos rialacha maidir le córas chun mairteoil a
lipéadú go deonach agus déantar foráil iontu maidir le sonraíochtaí áirithe
lipéadaithe arna bhformheas ag údarás inniúil Ballstáit. Níl an t‑ualach
riaracháin ná na costais arna dtabhú ag na Ballstáit agus ag oibreoirí
eacnamaíocha chun an córas seo a chur i bhfeidhm comhréireach leis na sochair a
fhaightear ón gcóras. Ba cheart an Roinn sin a scriosadh dá bhrí sin.
(21)(21)           Mar thoradh ar theacht i bhfeidhm Chonradh Liospóin, ní
mór na cumhachtaí arna dtabhairt don Choimisiún le Rialachán (CE)
Uimh. 1760/2000 a ailíniú le hAirteagal 290 agus le
hAirteagal 291 den Chonradh ar Fheidhmiú an Aontais Eorpaigh (an Conradh).
(22)(22)           D'fhonn a áirithiú go gcuirfear na rialacha is gá i
bhfeidhm le go bhfeidhmeoidh sainaithint, clárú agus inrianaitheacht
bó-ainmhithe agus mairteola go cuí, ba cheart an chumhacht a tharmligean chuig
an gCoimisiún gníomhartha a ghlacadh i gcomhréir le hAirteagal 290 den
Chonradh maidir leis an méid seo a leanas: na ceanglais a bhaineann le modhanna
malartacha chun bó-ainmhithe a shainaithint, dálaí speisialta inar féidir leis
na Ballstáit cur leis na huastréimhsí chun na modhanna sainaitheantais a chur i
bhfeidhm, na sonraí a mhalartófar idir bunachair shonraí ríomhairithe na
mBallstát, an uastréimhse a bhaineann le hoibleagáidí tuairiscithe áirithe, na
ceanglais a bhaineann leis na modhanna sainaitheantais, an fhaisnéis a bheidh
le háireamh sna pasanna agus sna cláir aonair a choimeádfar ar gach gabháltas,
an leibhéal íosta de rialuithe oifigiúla, sainaithint agus clárú gluaiseachtaí
bó-ainmhithe nuair a chuirtear ar buailteachas iad i gceantair sléibhe éagsúla,
na rialacha a bhaineann le táirgí áirithe a lipéadú ar ceart dóibh a bheith i
gcoibhéis leis na rialacha atá leagtha síos i Rialachán (CE)
Uimh. 1760/2000, na sainmhínithe ar mhairteoil mhionaithe, ar fhuílleach
mairteola nó ar mhairteoil spólta, na tásca sonracha is féidir a chur ar
lipéid, na forálacha lipéadaithe a bhaineann le tásc an ionaid tionscnaimh a
shimpliú, uasmhéid agus comhdhéanamh grúpaí áirithe ainmhithe, na nósanna
imeachta formheasa a bhaineann le coinníollacha lipéadaithe ar phacáistíocht na
feola spólta agus na smachtbhannaí riaracháin a bheidh le cur
i bhfeidhm ag na Ballstáit i gcásanna nach gcomhlíontar Rialachán (CE) Uimh.
1760/2000. Tá sé an‑tábhachtach go ndéanfaidh an Coimisiún
comhairliúcháin iomchuí le linn na réamhoibre, comhairliúcháin le saineolaithe
san áireamh.
Ba cheart don Choimisiún, agus gníomhartha tarmligthe den sórt sin á n-ullmhú
agus á ndréachtú aige, a áirithiú go dtarchuirtear na doiciméid ábhartha chuig
Parlaimint na hEorpa agus chuig an gComhairle go tráthúil, go hiomchuí agus go
comhuaineach.
(23)(23)           Ba cheart cumhachtaí cur chun feidhme a thabhairt don
Choimisiún d'fhonn a áirithiú go mbeidh coinníollacha aonfhoirmeacha ann chun an Rialachán seo Rialachán (CE) Uimh.
1760/2000 a chur chun feidhme maidir leis an méid seo a leanas: clárú
gabháltas atá ag úsáid modhanna malartacha sainaitheantais, saintréithe
teicniúla agus módúlachtaí chun sonraí a mhalartú idir bunachair shonraí
ríomhairithe na mBallstát, formáidiú agus dearadh na modhanna sainaitheantais,
nósanna imeachta teicniúla agus caighdeáin theicniúla chun EID a chur chun
feidhme, formáid na bpasanna agus an chláir a bheidh le coimeád ar gach
gabháltas, rialacha maidir le nósanna imeachta chun na smachtbhannaí a
chuireann Ballstáit ar dhaoine a choinníonn ainmhithe de bhun Rialachán (CE)
Uimh. 1760/2000 a chur i bhfeidhm, bearta ceartaitheacha
a bheidh le déanamh ag na Ballstáit lena áirithiú go gcomhlíonfar Rialachán
(CE) Uimh. 1760/2000 go cuí, i gcásanna a bhfuil údar leis de bharr seiceálacha
ar an láthair. Ba cheart na cumhachtaí sin a fheidhmiú i gcomhréir le
Rialachán (AE) Uimh. 182/2011 ó Pharlaimint na hEorpa agus ón gComhairle
an 16 Feabhra 2011 lena leagtar síos na rialacha agus na prionsabail
ghinearálta a bhaineann leis na sásraí maidir le rialú ag na Ballstáit ar
fheidhmiú cumhachtaí cur chun feidhme ag an gCoimisiún[18].
(24)(24)           Dá bhrí sin, ba cheart Rialachán (CE)
Uimh. 1760/2000 a leasú dá réir,
TAR ÉIS AN RIALACHÁN SEO A
GHLACADH:
Airteagal 1
Leasaítear Rialachán (CE)
Uimh. 1760/2000 mar seo a leanas:
(1)          in Airteagal 1, scriostar an
dara habairt de mhír 2.
(2)          in Airteagal 3, cuirtear an
méid seo a leanas in ionad phointe (a) den chéad mhír:
"(a)    modhanna sainaitheantais chun
ainmhithe a shainaithint ina n-aonar;"
(3)          Cuirtear an méid seo a leanas in
ionad mhír 4:
"Airteagal 4
Oibleagáid
chun ainmhithe a shainaithint
1.      Déanfar gach ainmhí ar ghabháltas a
shainaithint ag úsáid dhá mhodh sainaitheantais aonair ar a laghad a bheidh
údaraithe i gcomhréir le hAirteagal 10 agus le hAirteagal 10a agus a
bheidh formheasta ag an údarás inniúil.
         Leithdháilfear na modhanna
sainaitheantais ar an ngabháltas, agus dáilfear agus cuirfear i bhfeidhm iad
maidir leis na hainmhithe ar shlí a bheidh cinnte ag an údarás inniúil.
         Beidh an cód aitheantais uathúil céanna
ar gach modh sainaitheantais a chuirfear i bhfeidhm maidir le hainmhí amháin,
rud a chinnteoidh gur féidir an t-ainmhí a shainaithint ina aonar chomh maith
leis an ngabháltas ar ar rugadh é.
2.      Féadfaidh na Ballstáit forálacha
náisiúnta a thabhairt isteach chun úsáid aitheantóra leictreonaigh a dhéanamh
éigeantach mar cheann amháin den dá mhodh sainaitheantais dá bhforáiltear i
mír 1.
         Na Ballstáit sin a úsáidfidh an rogha
seo, cuirfidh siad téacs forálacha náisiúnta den sórt sin ar fáil don
Choimisiún.
3.      De mhaolú ar mhír 1, féadfar
bó-ainmhithe a bhfuil sé beartaithe go n-úsáidfear iad in imeachtaí cultúrtha
agus spóirt seachas aontaí agus taispeántais a shainaithint trí mhodhanna
malartacha sainaitheantais ina mbeidh caighdeáin sainaitheantais atá coibhéiseach
leis na caighdeáin sin dá bhforáiltear sa mhír sin.
4.      Déanfar gabháltais ina n-úsáidtear
modhanna malartacha sainaitheantais a chlárú sa bhunachar sonraí ríomhairithe.
         Úsáidfidh an Coimisiún gníomhartha cur
chun feidhme chun rialacha a leagan síos maidir le clárú den sórt sin. Glacfar
na gníomhartha cur chun feidhme sin i gcomhréir leis an nós imeachta
scrúdúcháin dá dtagraítear in Airteagal 23(2).
5.      Beidh sé de chumhacht ag an gCoimisiún
gníomhartha tarmligthe a ghlacadh i gcomhréir le hAirteagal 22b maidir
leis na ceanglais a bhaineann leis na modhanna malartacha sainaitheantais dá
dtagraítear i mír 3, lena n-áirítear forálacha maidir leis na modhanna sin
a bhaint nó a athsholáthar."
(4)          Cuirtear isteach na
hAirteagail 4a go 4d seo a leanas:
"Airteagal 4a
Tréimhse
ama chun na modhanna sainaitheantais a chur i bhfeidhm
1.      Cuirfear na modhanna sainaitheantais dá
bhforáiltear in Airteagal 4(1) i bhfeidhm laistigh de thréimhse uasta ó
bhreith an ainmhí, agus is é an Ballstát ina mbeirtear an t‑ainmhí a chinnfidh
an tréimhse sin. Ní mhairfidh sí níos faide ná:
(a)     20 lá don chéad mhodh sainaitheantais;
(b)     60 lá don dara modh sainaitheantais.
         Ní fhéadfaidh ainmhí an gabháltas ar a
mbeirtear é a fhágáil sula mbeidh an dá mhodh sainaitheantais curtha i bhfeidhm.
2.      Faoi dhálaí speisialta féadfaidh
Ballstáit síneadh a chur leis na huastréimhsí chun an modh sainaitheantais a
chur i bhfeidhm go dtí tréimhse níos faide ná mar a fhoráiltear faoi
mhír 1(a) agus (b). Cuirfidh na Ballstáit sin a úsáidfidh an rogha seo an
Coimisiún ar an eolas faoin méid sin.
         Beidh sé de chumhacht ag an gCoimisiún
gníomhartha tarmligthe a ghlacadh i gcomhréir le hAirteagal 22b chun na
dálaí speisialta sin a chinneadh.
Airteagal 4b
Ainmhithe ó thríú tíortha a
shainaithint
1.      Aon ainmhí atá faoi réir seiceálacha
tréidliachta a dhéantar ar ainmhithe a thagann isteach san Aontas ó thríú tír
de bhun Threoir 91/496/CEE agus a bhfuil sé beartaithe iad a chur chuig
gabháltas cinn scríbe atá ar chríoch an Aontais, déanfar iad a shainaithint ag
an ngabháltas cinn scríbe ag úsáid na modhanna sainaitheantais dá bhforáiltear
in Airteagal 4(1).
         Déanfar an sainaitheantas bunaidh a
cuireadh i bhfeidhm maidir leis an ainmhí sa tríú tír tionscnaimh a thaifeadadh
sa bhunachar sonraí ríomhairithe dá bhforáiltear in Airteagal 5 chomh
maith le cód aitheantais uathúil an mhodha sainaitheantais aonair a
leithdháileadh ar an ainmhí sa Bhallstát cinn scríbe.
         Ní bheidh feidhm ag an gcéad fhomhír,
áfach, maidir le hainmhithe a bhfuil sé beartaithe iad a chur caoldíreach chuig
seamlas atá lonnaithe i mBallstát, ar choinníoll go marófar na hainmhithe sin
faoi cheann 20 lá ó na seiceálacha tréidliachta a dhéanamh.
2.      Déanfar na modhanna sainaitheantais
ainmhithe dá dtagraítear sa chéad fhomhír de mhír 1 a chur i bhfeidhm
laistigh d'uastréimhse a bheidh le cinneadh ag an mBallstát ina bhfuil an
gabháltas cinn scríbe suite.
         Ní mhairfidh an tréimhse sin níos faide
ná 20 lá tar éis na seiceálacha tréidliachta dá dtagraítear i mír 1 a
dhéanamh. In aon chás, cuirfear na modhanna sainaitheantais i bhfeidhm maidir
leis na hainmhithe sula bhfágfaidh siad an gabháltas cinn scríbe.
3.      I gcás ina bhfuil an gabháltas cinn
scríbe suite i mBallstát nach bhfuil forálacha náisiúnta tugtha isteach aige
chun úsáid aitheantóra leictreonaigh dá dtagraítear in Airteagal 4(2) a
dhéanamh éigeantach, déanfar na hainmhithe a shainaithint leis an aitheantóir
leictreonach sin ag an ngabháltas cinn scríbe san Aontas, laistigh de thréimhse
a bheidh le cinneadh ag an mBallstát cinn scríbe.
         Ní mhairfidh an tréimhse sin níos faide
ná 20 lá tar éis na seiceálacha tréidliachta dá dtagraítear i mír 1 a
dhéanamh. In aon chás, cuirfear an t‑aitheantóir leictreonach sin i
bhfeidhm maidir leis na hainmhithe sula bhfágfaidh siad an gabháltas cinn scríbe.
Airteagal 4c
Ainmhithe
a aistríodh ó Bhallstát amháin go Ballstát eile a shainaithint
1.      I gcás ainmhithe a aistríodh ó Bhallstát
amháin go Ballstát eile, coimeádfaidh siad na modhanna sainaitheantais sin a
cuireadh i bhfeidhm maidir leo de bhun Airteagal 4.
2.      I gcás ina bhfuil an gabháltas cinn
scríbe suite i mBallstát a bhfuil forálacha náisiúnta tugtha isteach aige chun
úsáid aitheantóra leictreonaigh a dhéanamh éigeantach, déanfar na hainmhithe a
shainaithint leis an aitheantóir leictreonach sin:
(a)     sula n-aistreofar iad chuig an ngabháltas
cinn scríbe sa Bhallstát sin; nó
(b)     ag an ngabháltas cinn scríbe laistigh
d'uastréimhse a bheidh le cinneadh ag an mBallstát ina bhfuil an gabháltas sin
suite.
         Ní mhairfidh an uastréimhse dá
dtagraítear i bpointe (b) níos faide ná 20 lá ón dáta a shroichfidh
na hainmhithe an gabháltas cinn scríbe. In aon chás, cuirfear na modhanna
sainaitheantais i bhfeidhm maidir leis na hainmhithe sula bhfágfaidh siad an
gabháltas cinn scríbe.
         Ní bheidh feidhm ag an gcéad fhomhír,
áfach, maidir le hainmhithe a bhfuil sé beartaithe iad a chur caoldíreach chuig
seamlas atá suite i mBallstát a bhfuil forálacha náisiúnta tugtha isteach aige
chun úsáid aitheantóra leictreonaigh a dhéanamh éigeantach, ar choinníoll go
marófar na hainmhithe sin faoi cheann 20 lá ó na seiceálacha tréidliachta
a dhéanamh.
Airteagal 4d
Na
modhanna sainaitheantais a bhaint nó a athsholáthar
Ní fhéadfar aon mhodhanna sainaitheantais a bhaint
ná a athsholáthar gan cead agus gan rialú an údaráis inniúil. Ní fhéadfar cead
den sórt sin a dheonú ach amháin i gcás nach gcuireann an bhaint nó an
t-athsholáthar sin as d'inrianaitheacht an ainmhí.”
(5)          Leasaítear Airteagal 5 mar seo
a leanas:
–
scriostar an dara mír agus cuirtear isteach an méid
seo a leanas:
         "Féadfaidh
na Ballstáit sonraí leictreonacha a mhalartú idir a mbunachair shonraí
ríomhairithe ón dáta a n-aithníonn an Coimisiún go bhfuil an córas malartaithe
sonraí ag feidhmiú go hiomlán.
         Glacfaidh
an Coimisiún gníomhartha tarmligthe i gcomhréir le hAirteagal 22b chun na
rialacha a bhaineann leis na sonraí a mhalartófar idir bunachair shonraí
ríomhairithe na mBallstát a leagan síos.
         Féadfaidh
an Coimisiún gníomhartha cur chun feidhme a úsáid:
(a)     chun na coinníollacha teicniúla agus na
módúlachtaí do mhalartú den sórt sin a leagan síos;
(b)     chun aitheantas a thabhairt go bhfuil an
córas malartaithe sonraí ag feidhmiú go hiomlán.
          Glacfar na
gníomhartha cur chun feidhme sin i gcomhréir leis an nós imeachta scrúdúcháin
dá dtagraítear in Airteagal 23(2)."
(6)          Cuirtear an méid seo a leanas in ionad Airteagal 6:
"Airteagal 6
I gcás nach ndéanfaidh Ballstát sonraí
leictreonacha a mhalartú le Ballstáit eile faoi chuimsiú an chórais
mhalartaithe sonraí dá dtagraítear in Airteagal 5:
(a)     déanfaidh an t‑údarás inniúil pas a
eisiúint, i gcomhair gach ainmhí a bhfuil sé beartaithe iad a thrádáil laistigh
den Aontas, bunaithe ar an bhfaisnéis atá sa bhunachar sonraí ríomhairithe a
bunaíodh sa Bhallstát sin;
(b)     beidh pas in éineacht le gach ainmhí ar
eisíodh pas ina leith aon uair a bheidh an t-ainmhí sin á aistriú ó Bhallstát
amháin go Ballstát eile;
(c)     a luaithe a shroichfidh an t-ainmhí an
gabháltas cinn scríbe, déanfar an pas a ghabhann leis an ainmhí a thabhairt
suas d'údarás inniúil an Bhallstáit ina bhfuil an gabháltas cinn scríbe
suite."
(7)          Leasaítear Airteagal 7 mar seo
a leanas:
(a)     leasaítear mír 1 mar seo a leanas:
(i)      cuirtear an méid seo a leanas in ionad
an dara fleasc:
"–      na gluaiseachtaí ar fad go dtí an
gabháltas agus uaidh agus breitheanna agus básanna na n-ainmhithe ar fad ar an
ngabháltas, in éineacht leis na dátaí ar ar tharla siad, a thuairisciú laistigh
d'uastréimhse a bheidh socraithe ag an mBallstát; mairfidh an uastréimhse trí
lá ar a laghad agus ní mhairfidh sí níos faide ná seacht lá tar éis an
teagmhais; féadfaidh na Ballstáit iarraidh ar an gCoimisiún síneadh seacht lá a
chur leis an uastréimhse."
(ii)     cuirtear an dara fomhír seo a leanas isteach:
         "Beidh sé de chumhacht ag an gCoimisiún gníomhartha
tarmligthe a ghlacadh i gcomhréir le hAirteagal 22b chun na dálaí a
chinneadh faoinar féidir leis na Ballstáit síneadh a chur leis an uastréimhse
seacht lá dá bhforáiltear sa dara fleasc den chéad fhomhír, chomh maith le fad
uasta na tréimhse sínte sin."
(b)     cuirtear
mír 5 isteach mar seo a leanas:
"5.     De
mhaolú ar mhír 4, is ar bhonn deonach a bheidh ar dhuine a choinníonn
ainmhithe clár atá cothrom le dáta a choimeád más rud é:
(a)     go bhfuil
rochtain dhíreach aige ar an mbunachar sonraí ríomhairithe ina bhfuil an
fhaisnéis a bheidh le háireamh sa chlár cheana féin; agus
(b)     go gcuirfidh sé faisnéis atá cothrom le
dáta isteach sa bhunachar sonraí ríomhairithe laistigh de cheithre huaire
fichid ón tráth a dtarlaíonn an teagmhas."
(8)          Cuirtear isteach Airteagal 9a
mar a leanas:
"Airteagal 9a
Oiliúint
Áiritheoidh na Ballstáit go bhfaighidh aon duine
atá freagrach as ainmhithe a shainaithint agus a chlárú treoracha agus
comhairle faoi na forálacha ábhartha sa Rialachán seo agus faoi aon
ghníomhartha tarmligthe nó gníomhartha cur chun feidhme a ghlac an Coimisiún ar
bhonn Airteagal 10 agus Airteagal 10a, agus go mbeidh cúrsaí oiliúna
iomchuí ar fáil."
(9)          Cuirtear an méid seo a leanas in
ionad Airteagal 10:
"Airteagal 10
Cumhachtaí
a tharmligean chuig an gCoimisiún chun gníomhartha áirithe tarmligthe a
ghlacadh
Beidh sé de chumhacht ag an gCoimisiún gníomhartha
tarmligthe a ghlacadh i gcomhréir le hAirteagal 22b chun na rialacha a
bhfuil gá leo, lena n‑áirítear bearta idirthréimhseacha a theastóidh chun
iad a thabhairt isteach, a leagan síos maidir leo seo a leanas:
(a)     na ceanglais a bhaineann leis na modhanna
sainaitheantais dá bhforáiltear in Airteagal 4;
(b)     an fhaisnéis a bheidh le háireamh sa phas
dá bhforáiltear in Airteagal 6;
(c)     an fhaisnéis a bheidh le háireamh sa
chlár dá bhforáiltear in Airteagal 7;
(d)     an leibhéal íosta de rialuithe oifigiúla
a bheidh le cur i gcrích i gcomhréir le hAirteagal 22;
(e)     sainaithint agus clárú gluaiseachtaí
bó-ainmhithe nuair a chuirtear ar buailteachas iad i gceantair sléibhe
éagsúla."
(10)        Cuirtear isteach Airteagal 10a mar a leanas:
"Airteagal 10a
Cumhachtaí áirithe cur chun feidhme
a tharmligean chuig an gCoimisiún
Féadfaidh an Coimisiún na rialacha a bhfuil gá
leo, lena n-áirítear bearta idirthréimhseacha a theastóidh chun iad a thabhairt
isteach, a leagan síos trí ghníomhartha cur chun feidhme, maidir leo seo a
leanas:
(a)     formáid agus dearadh na modhanna
sainaitheantais dá bhforáiltear in Airteagal 4;
(b)     na nósanna imeachta teicniúla agus na
caighdeáin theicniúla chun sainaithint leictreonach bó-ainmhithe a chur chun
feidhme;
(c)     formáid an phas dá bhforáiltear in
Airteagal 6;
(d)     formáid an chláir dá bhforáiltear in
Airteagal 7;
Glacfar na gníomhartha cur chun feidhme sin i
gcomhréir leis an nós imeachta scrúdúcháin dá dtagraítear in
Airteagal 23(2)."
(11)        Leasaítear Airteagal 13 mar seo
a leanas:
(a)     scriostar mír 3 agus mír 4;
(b)     cuirtear an méid seo a leanas in ionad
réamhrá phointe (a) de mhír 5:
"(a)    Tabharfaidh oibreoirí eacnamaíocha
agus eagraíochtaí an méid seo a leanas le fios ar na lipéid:"
(12)        In Airteagal 14, cuirtear an
méid seo a leanas in ionad an ceathrú mír:
"Beidh sé de chumhacht ag an gCoimisiún
gníomhartha tarmligthe a ghlacadh i gcomhréir le hAirteagal 22b chun
rialacha a leagan síos a bheidh coibhéiseach leis na rialacha sin sa chéad trí
mhír den Airteagal seo maidir le fuílleach mairteola nó le mairteoil
spólta."
(13)        Cuirtear an méid seo a leanas in
ionad Airteagal 15:
"Airteagal 15
Mairteoil
ó thríú tíortha a lipéadú ar bhonn éigeantach
De mhaolú ar Airteagal 13, i gcás mairteola a
allmhairítear isteach ar chríoch an Aontais, agus nach bhfuil an fhaisnéis ar
fad dá bhforáiltear in Airteagal 13 ar fáil maidir léi, cuirfear an tásc
seo a leanas ar an lipéad:
'ionad tionscnaimh: ní de chuid an AE' agus 'Arna
mharú in (ainm an tríú tír)'."
(14)        Scriostar Airteagal 16,
Airteagal 17 agus Airteagal 18.
(15)        Cuirtear an méid seo a leanas in ionad Airteagal 19:
"Airteagal 19
Cumhachtaí a tharmligean chuig an
gCoimisiún chun gníomhartha áirithe tarmligthe a ghlacadh
Beidh sé de chumhacht ag an gCoimisiún gníomhartha
tarmligthe a ghlacadh i gcomhréir le hAirteagal 22b maidir leo seo a
leanas:
(a)     na sainmhínithe ar mhairteoil mhionaithe,
ar fhuílleach mairteola nó ar mhairteoil spólta dá dtagraítear in
Airteagal 14;
(b)     na tásca sonracha is féidir a chur ar
lipéid;
(c)     na forálacha lipéadaithe a bhaineann le
tásc an ionaid tionscnaimh a shimpliú;
(d)     uasmhéid agus comhdhéanamh an ghrúpa
áirithe ainmhithe dá dtagraítear in Airteagal 13(2)(a);
(e)     na nósanna imeachta formheasa a bhaineann
le coinníollacha lipéadaithe ar phacáistíocht na feola spólta; "
(16)        Scriostar Airteagal 20 agus
Airteagal 21.
(17)        Leasaítear Airteagal 22 mar seo
a leanas:
(a)     i mír 1, cuirtear an tríú fomhír seo
a leanas isteach:
         "Is trí
ghníomhartha cur chun feidhme a leagfaidh an Coimisiún síos na rialacha a
bhfuil gá leo, lena n-áirítear bearta idirthréimhseacha a theastóidh chun na
rialacha sin a thabhairt isteach, maidir leis na nósanna imeachta do chur i
bhfeidhm na smachtbhannaí dá dtagraítear sa dara fomhír. Glacfar na gníomhartha
cur chun feidhme sin i gcomhréir leis an nós imeachta scrúdúcháin dá
dtagraítear in Airteagal 23(2)."
         "Is trí
ghníomhartha cur chun feidhme a leagfaidh an Coimisiún síos na rialacha a
bhfuil gá leo, lena n-áirítear bearta idirthréimhseacha a theastóidh chun na
rialacha sin a thabhairt isteach, maidir leis na nósanna imeachta agus na
coinníollacha do chur i bhfeidhm na smachtbhannaí dá dtagraítear sa dara
fomhír."
(b)     cuirtear an méid seo a leanas in ionad
mhír 4:
"4.     I gcás ina measann
an Coimisiún go bhfuil údar leis de bharr toraidh seiceála ar an láthair dá
dtagraítear i bpointe (b) de mhír 2, déanfaidh sé cinneadh a bheidh dírithe ar
an mBallstát lena mbaineann a ghlacadh trí ghníomh cur chun feidhme agus
leagfar síos sa chinneadh sin an beart ceartaitheach a bheidh ar an mBallstát
sin a dhéanamh maidir leis na neamhrialtachtaí a aimsíodh, lena n‑áirítear
an leibhéal de rialuithe a bheidh le cur i gcrích ag an údarás inniúil lena
áirithiú go gcomhlíonfar an Rialachán seo go cuí.
          I gcás ina measann
an Coimisiún go bhfuil údar leis de bharr thoradh na seiceálacha, déanfaidh sé
na bearta a theastaíonn chun comhlíonadh cuí a áirithiú a tharraingt suas trí
ghníomh cur chun feidhme, go háirithe maidir leis an leibhéal de rialuithe, na
smachtbhannaí riaracháin, agus an fhoráil a bhaineann leis na huastréimhsí dá
dtagraítear in Airteagail 4, 4a, 4b agus 4c. Glacfar an gníomh cur
chun feidhme sin i gcomhréir leis an nós imeachta scrúdúcháin dá dtagraítear in
Airteagal 23(2)."
(c)     cuirtear an mhír nua 4a
seo isteach:
          "4a.        Beidh
sé de chumhacht ag an gCoimisiún gníomhartha tarmligthe a ghlacadh i gcomhréir
le hAirteagal 22b chun na smachtbhannaí riaracháin a leagan síos a chuirfidh na
Ballstáit i bhfeidhm i gcás nach gcomhlíonann daoine a choinníonn ainmhithe,
oibreoirí eacnamaíocha agus eagraíochtaí a dhéanann mairteoil a mhargú na
hoibleagáidí atá orthu faoin Rialachán seo.”
(dc)   scriostar mír 5 agus mír 6.
(18)        Cuirtear isteach Airteagal 22a agus Airteagal 22b
mar seo a leanas:
"Airteagal 22a
Údaráis inniúla
Ainmneoidh na Ballstáit an t-údarás inniúil nó na húdaráis inniúla a
bheidh freagrach as a áirithiú go gcomhlíonfar an Rialachán seo agus aon
ghníomhartha arna nglacadh ag an gCoimisiún ar bhonn an Rialacháin seo.
Cuirfidh siad an Coimisiún agus na Ballstáit eile ar an eolas faoi
chéannacht na n‑údarás sin.
Airteagal 22b

Cumhachtaí
tarmligthe a fheidhmiú
1.      Tugtar de chumhacht don Choimisiún
gníomhartha tarmligthe a ghlacadh faoi réir na gcoinníollacha atá leagtha síos
san Airteagal seo.
2.      Déanfar tarmligean na cumhachta dá
dtagraítear in Airteagal 4(5) agus Airteagal 4a(2), agus in Airteagail 5, 7, 10, 14 agus 19 agus in Airteagal 22(4a) a thabhairt don Choimisiún ar feadh
tréimhse éiginnte ama ón*
         [*dáta a dtiocfaidh an Rialachán seo
i bhfeidhm nó ó aon dáta eile a bheidh socraithe ag an reachtóir].
3.      Maidir le tarmligean na cumhachta dá
dtagraítear in Airteagal 4(5) agus Airteagal 4a(2), agus in Airteagail 5, 7, 10, 14 agus 19 agus in Airteagal 22(4a), féadfaidh Parlaimint na hEorpa nó
an Chomhairle an tarmligean sin a chúlghairm tráth ar bith. I gcás cinnidh
maidir le cúlghairm, cuirfear deireadh le tarmligean na cumhachta atá sonraithe
sa chinneadh sin. Beidh éifeacht leis an lá tar éis lá foilsithe an chinnidh in
Iris Oifigiúil an Aontais Eorpaigh nó ar dháta ina dhiaidh sin a
shonrófar sa chinneadh sin. Ní dhéanfaidh sé difear do bhailíocht aon cheann de
na gníomhartha tarmligthe atá i bhfeidhm cheana féin.
4.      A luaithe a ghlacfaidh sé gníomh
tarmligthe, tabharfaidh an Coimisiún fógra ina leith sin go comhuaineach do
Pharlaimint na hEorpa agus don Chomhairle.
5.      Ní thiocfaidh gníomh tarmligthe a
ghlactar de bhun Airteagal 4(5) agus Airteagal 4a(2), agus
Airteagail 5, 7, 10, 14 agus 19 agus Airteagal 22(4a)
i bhfeidhm má tá agóid curtha in iúl ag Parlaimint na hEorpa nó ag an
gComhairle laistigh de thréimhse dhá mhí tar éis fógra faoin ngníomh sin a
thabhairt do Pharlaimint na hEorpa agus don Chomhairle nó más rud é, roimh
dheireadh na tréimhse sin, go mbeidh Parlaimint na hEorpa agus an Chomhairle
araon tar éis a chur in iúl don Choimisiún nach ndéanfaidh siad agóid. Cuirfear
dhá mhí leis an tréimhse sin ar thionscnamh Pharlaimint na hEorpa nó na
Comhairle."
(19)        Cuirtear
an méid seo a leanas in ionad Airteagal 23:
"Airteagal 23
An nós imeachta coiste
1.      Beidh de
chúnamh ag an gCoimisiún:
(a)     Coiste na gCistí Talmhaíochta a bunaíodh
le hAirteagal 41 de Rialachán (CE) Uimh. 1290/2005[19], i gcás na ngníomhartha cur
chun feidhme arna nglacadh de bhun Airteagal 22(1);
(b)     an Buanchoiste um an mBiashlabhra agus um
Shláinte Ainmhithe a bunaíodh le hAirteagal 58 de Rialachán (CE)
Uimh. 178/2002 ó Pharlaimint na hEorpa agus ón gComhairle[20], i gcás na ngníomhartha cur
chun feidhme arna nglacadh de bhun Airteagal 4(4) agus Airteagail 5,
10a agus 22(4).
          Is Coistí de réir bhrí Rialachán (AE)
Uimh. 182/2011 a bheidh sna coistí sin.
2.      I gcás ina ndéanfar tagairt don mhír
seo, beidh feidhm ag Airteagal 5 de Rialachán (AE) Uimh. 182/2011.
         I gcás ina gcaithfear tuairim an Choiste
a fháil trí nós imeachta i scríbhinn, déanfar an nós imeachta sin a
fhoirceannadh gan toradh más rud é, laistigh den tréimhse atá leagtha síos chun
an tuairim a thabhairt, go gcinnfidh cathaoirleach an Choiste amhlaidh nó go n‑iarrfaidh
tromlach simplí de chomhaltaí an choiste amhlaidh."
Airteagal 2
Tiocfaidh an Rialachán seo i bhfeidhm an
fichiú lá tar éis lá a fhoilsithe in Iris Oifigiúil an Aontais Eorpaigh.
Beidh an Rialachán seo ina cheangal
go huile agus go hiomlán agus beidh sé infheidhme go díreach i ngach Ballstát.
Arna dhéanamh sa Bhruiséil, an 4.4.2012
Thar ceann Pharlaimint na hEorpa              Thar
ceann na Comhairle
An tUachtarán                                               An
tUachtarán
[1]               IO L 204, 11.8.2000, lch. 1.
[2]               COIM(2005) 322 críochnaitheach- Plean oibre maidir le
TSE:
http://ec.europa.eu/food/food/biosafety/tse_bse/docs/roadmap_en.pdf
[3]               http://www.cc.cec/sg_vista/cgi-bin/repository/getdoc/COMM_PDF_COM_2009_0544_F_EN_ANNEXE.pdf
[4]               Tagairt COIM(2007) 539 críochnaitheach.
[5]               COIM(2004) 316 críochnaitheach.
[6]               SEC(2009)1601, 16.11.2009
http://ec.europa.eu/agriculture/simplification/sec2009_1601_en.pdf
[7]               http://ec.europa.eu/enterprise/policies/better-regulation/files/hlg_opinion_agriculture_050309_en.pdf,
lch. 7.
[8]               IO L 55, 28.2.2011 lch. 13.
[9]               IO L 55, 28.2.2011, lch. 19.
[10]             IO L xx, xx.xx. xxxx, lch. xx.
[11]             IO L xx, xx.xx. xxxx, lch. xx.
[12]             IO L xx, xx.xx. xxxx, lch. xx.
[13]             IO L 204, 11.8.2000, lch. 1.
[14]             COIM(2009) 544 críochnaitheach.
[15]             COIM(2005) 9 críochnaitheach.
[16]             COIM(2008) 545 críochnaitheach.
[17]             COIM(2007) 539 críochnaitheach.
[18]             IO L 55, 28.2.2011, lch. 13.
[19]             IO L 209, 11.8.2005, lch. 1.
[20]             IO L 31, 1.2.2002, lch. 1.


               AN COIMISIÚN EORPACH
            An Bhruiséil,17.7.2015
            COM(2015) 350 final
            2014/0175(COD)
            Togra leasaithe le haghaidh
            RIALACHÁN Ó PHARLAIMINT NA hEORPA AGUS ÓN gCOMHAIRLE
            maidir le dleachtanna custaim breise ar allmhairí táirgí áirithe atá de thionscnamh Stáit Aontaithe Mheiriceá (códú)

               MEABHRÁN MÍNIÚCHÁIN

               1.Ar an 12 Meitheamh 2014, thíolaic an Coimisiún togra le haghaidh Rialachán ó Pharlaimint na hEorpa agus ón gComhairle lena ndéanfaí códú ar Rialachán (CE) Uimh. 673/2005 ón gComhairle an 25 Aibreán 2005 lena mbunaítear dleachtanna custaim breise ar allmhairí táirgí áirithe de thionscnamh Stáit Aontaithe Mheiriceá
                  1
               .

               2.Ina tuairim dar dáta an 17 Meán Fomhair 2014, luaigh Meitheal Oibre Chomhairleach na seirbhísí dlí a bunaíodh faoin gComhaontú Idirinstitiúideach dar dáta an 20 Nollaig 1994 ar mhodh oibre luathaithe um chódú oifigiúil téacsanna reachtacha
                  2
                nach mbaineann an togra dá dtagraítear i bpointe 1, ar an dáta ar thíolaic an Coimisiún an togra sin ar Pharlaimint na hEorpa agus ar an gComhairle, ach le códú simplí agus nach ndéantar aon athruithe ar shubstaint na ngníomhartha atá cumhdaithe leis.

               3.Ag féachaint don leasú arna ghlacadh
                  3
                maidir leis an togra dá dtagraítear i bpointe 1, tá an Coimisiún tar éis cinneadh a dhéanamh togra leasaithe a thíolaic – i gcomhréir le hAirteagal 293(2) den CFAE – chun códú a dhéanamh ar an Rialachán i dtrácht.

               4.Is iad seo a leanas na hathruithe a rinneadh sa togra leasaithe seo, i gcomparáid leis an togra dá dtagraítear i bpointe 1:

               (1)Cuirtear an méid a leanas in ionad Airteagal 2:

               ‘Forchuirfear dleacht ad valorem 1,5 % de bhreis ar an dleacht chustaim is infheidhme faoi Rialachán (CEE) Uimh. 2913/92* ón gComhairle ar na táirgí de thionscnamh Stáit Aontaithe a liostaítear in Iarscríbhinn I a ghabhann leis an Rialachán seo.

               ___________

               *Rialachán (CEE) Uimh. 2913/92 ón gComhairle an 12 Deireadh Fómhair 1992 lena mbunaítear Cód Custaim an Aontais (IO L 302, 19.10.1992, lch. 1).’;

               (2)In Iarscríbhinn III, cuirtear an iontráil seo a leanas isteach:

               ‘Rialachán Tarmligthe (AE) 2015/675 ón gCoimisiún (IO L 111, 30.4.2015, lch. 16).’.

               5.Tá téacs iomlán an togra leasaithe i gcomhair códúcháin i gceangal leis seo chun go bhféadfar é a léamh agus a scrúdú go héasca.

               ê 673/2005 (oiriúnaithe)

               2014/0175 (COD)

               Togra leasaithe le haghaidh

               RIALACHÁN Ó PHARLAIMINT NA hEORPA AGUS ÓN gCOMHAIRLE

               Ö maidir le Õ dleachtanna custaim breise ar allmhairí táirgí áirithe atá de thionscnamh Stáit Aontaithe Mheiriceá (códú)

               TÁ PARLAIMINT NA hEORPA AGUS COMHAIRLE AN AONTAIS EORPAIGH,

               Ag féachaint don Chonradh Ö ar Fheidhmiú an Aontais Eorpaigh Õ, agus go háirithe Airteagal Ö 207(2) Õ de,

               Ag féachaint don togra ón gCoimisiún Eorpach,

               Tar éis dóibh an dréachtghníomh reachtach a chur chuig na parlaimintí náisiúnta,

               Ag féachaint don tuairim ó Choiste Eacnamaíoch agus Sóisialta na hEorpa
                  4
               ,

               Ag gníomhú dóibh i gcomhréir leis an ngnáthnós imeachta reachtach,

               De bharr an méid seo a leanas:

               ê

               (1)Rinneadh Rialachán (CE) Uimh. 673/2005
                  5
                a leasú go substaintiúil roinnt uaireanta
                  6
               . Ar mhaithe le soiléire agus le réasúntacht ba cheart an Rialachán sin a chódú.

               ê 673/2005 aithris 1

               (2)An 27 Eanáir 2003, ghlac Comhlacht um Réiteach Díospóide na hEagraíochta Domhanda Trádála leis an tuarascáil ón gComhlacht Achomhairc
                  7
                agus an tuarascáil ón bPainéal
                  8
               , arna dhearbhú sa tuarascáil ón gComhlacht Achomhairc, ina bhfuarthas nach raibh an tAcht maidir le Dumpáil Leanúnach agus Fóirdheontas a Fhritháireamh (the Continued Dumping and Subsidy Offset Act) (CDSOA) i gcomhréir le hoibleagáidí Stáit Aontaithe Mheiriceá faoi chomhaontuithe na hEagraíochta Domhanda Trádála.

               ê 673/2005 aithris 2 (oiriúnaithe)

               (3)Ós rud é gur theip ar na Stáit Aontaithe a reachtaíocht a thabhairt Ö i Õ gcomhréir leis na comhaontuithe cumhdaithe, d'iarr an Comhphobal ar an gComhlacht um Réiteach Díospóide Ö an t-údarás Õ a thabhairt dó cur i bhfeidhm na lamháltas taraife agus na n-oibleagáidí lena mbaineann faoin gComhaontú Ginearálta um Tharaifí agus Trádáil (CGTT) 1994 a chur ar fionraí i leith na Stát Aontaithe
                  9
               . Chuir na Stáit Aontaithe in aghaidh leibhéal fionraí na lámháltas taraife agus na noibleagáidí lena mbaineann, agus cuireadh an cheist chun eadrána.

               ê 673/2005 aithris 3 (oiriúnaithe)

               (4)Chinn an tEadránaí, an 31 Lúnasa 2004, gurbh ionann an leibhéal neamhnithe nó lagaithe a bhain don Chomhphobal gach bliain agus 72 % de mhéid eisíocaíochtaí an CDSOA a bhaineann le dleachtanna frithdhumpála nó frithchúitimh arna n-íoc ar allmhairí ón gComhphobal i leith na bliana is déanaí a Ö raibh Õ sonraí ina leith ar fáil an tráth sin, arna bhfoilsiú ag údaráis na Stát Aontaithe. Maidir le lamháltais nó oibleagáidí eile a chuir an Comhphobal ar fionraí i bhfoirm forchur dleachta breise allmhairiúcháin de bhreis ar dhleachtanna custaim ceangailte ar liosta táirgí de thionscnamh Stáit Aontaithe Mheiriceá, nach mó a méid trádala bliantúil ná an méid neamhnithe nó lagaithe, ba é tátal an tEadránaí go mbeadh an fhionraí sin i gcomhréir le rialacha na hEagraíochta Domhanda Trádála. An 26 Samhain 2004, thug an Comhlacht um Réiteach Díospóide an t-údarú cur i bhfeidhm na lamháltas taraife agus na n-oibleagáidí lena mbaineann faoi CGTT 1994 a chur ar fionraí i leith na Stát Aontaithe i gcomhréir le cinneadh an Eadránaí.

               ê 673/2005 aithris 4 (oiriúnaithe)

               (5)Baineann eisíocaíochtaí an CDSOA don bhliain is déanaí a Ö raibh Õ sonraí ina leith ar fáil Ö an tráth sin Õ le dáileadh na ndleachtanna frithdhumpála agus frithchúitimh a bailíodh le linn na Bliana Fioscaí 2004 (1 Deireadh Fómhair 2003 go 30 Meán Fómhair 2004). Ar bhonn na sonraí a d'fhoilsigh Roinn Cosanta Teorann agus Custaim na Stát Aontaithe, 27,81 milliún dollar na Stát Aontaithe an leibhéal neamhnithe nó lagaithe a bhain don Chomhphobal. Ö Tugadh údarú Õ don Chomhphobal, mar sin, méid comhionann dá lamháltais taraife ar na Stáit Aontaithe a chur ar fionraí. Ö B'ionann Õ an éifeacht a bhí ag dleacht bhreise allmhairiúcháin 15 % ad valorem ar allmhairí na dtáirgí a liostaítear in Iarscríbhinn I de thionscnamh na Stát Aontaithe, thar aon bhliain amháin, agus luach trádála Ö nach Õ mó ná 27,81 milliún dollar na Stát Aontaithe. Maidir leis na táirgí Ö sin, chuir Õ an Comhphobal Ö ar fionraí Õ cur i bhfeidhm a lamháltas taraife ar na Stáit Aontaithe ón 1 Bealtaine 2005 ar aghaidh.

               ê 673/2005 aithris 5 (oiriúnaithe)

               (6)I gcás ina leanfar de gan rialú agus moladh an Chomhlachta um Réiteach Díospóide a chur chun feidhme, ba cheart don Choimisiún an leibhéal fionraí a thabhairt i gcomhréir gach bliain leis an leibhéal neamhnithe nó lagaithe a bhaineann don Ö Aontas Õ an tráth sin de dheasca an CDSOA. Ba cheart don Choimisiún an liosta atá in Iarscríbhinn I nó ráta na dleachta breise allmhairiúcháin a leasú ionas go léiríonn éifeacht na dleachta breise ar allmhairí na dtáirgí roghnaithe ó na Stáit Aontaithe, thar aon bhliain amháin, luach trádála nach mó ná méid an neamhnithe nó an lagaithe.

               ê 673/2005 aithris 6 (oiriúnaithe)

               (7)Ba cheart don Choimisiún na critéir a leanas a urramú:

               (a)ba cheart don Choimisiún ráta na dleachta breise allmhairiúcháin a leasú i gcás nach féidir an leibhéal fionraí a chur i gcomhréir le leibhéal an neamhnithe nó lagaithe nuair atá táirgí á gcur ar an liosta atá in Iarscríbhinn I, nó á mbaint de; ina éagmais sin, ba cheart don Choimisiún táirgí a chur leis an liosta atá in Iarscríbhinn I má thagann ardú ar an leibhéal fionraí, nó táirgí a bhaint den liosta Ö sin Õ má thagann laghdú ar an leibhéal fionraí;

               (b)má chuirtear táirgí leis an liosta, ba cheart don Choimisiún na táirgí a roghnú go huathoibríoch ón liosta atá in Iarscríbhinn II de réir an oird ina liostaítear na táirgí; mar thoradh ar sin, ba cheart don Choimisiún an liosta atá in Iarscríbhinn II a leasú chomh maith trí na táirgí a cuireadh leis an liosta atá in Iarscríbhinn I a bhaint de;

               (c)má aistarraingítear táirgí, ba cheart don Choimisiún, i dtús báire, na táirgí a cuireadh leis an liosta atá in Iarscríbhinn I Ö tar éis 1 Bealtaine 2005 Õ a bhaint de; ina dhiaidh sin, ba cheart don Choimisiún táirgí Ö a bhí Õ ar an liosta atá in Iarscríbhinn I Ö an 1 Bealtaine 2005 Õ a bhaint de réir ord an liosta sin.

               ê 38/2014 Airteagal 1 agus Iarscríbhinn .4 (oiriúnaithe)

               (8)Chun na coigeartuithe is gá a dhéanamh ar na bearta dá bhforáiltear sa Rialachán Ö seo Õ, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh a tharmligean chuig an gCoimisiún maidir le leasú a dhéanamh ar ráta na dleachta breise nó ar na liostaí atá in Iarscríbhinn I agus in Iarscríbhinn II faoi réir na gcoinníollacha a leagtar síos sa Rialachán Ö seo Õ Tá sé tábhachtach, go háirithe, go rachadh an Coimisiún i mbun comhairliúcháin iomchuí le linn a chuid oibre ullmhúcháin, ar leibhéal saineolaithe chomh maith. Ba cheart don Choimisiún, agus gníomhartha tarmligthe á n-ullmhú agus á dtarraingt suas aige, a áirithiú go ndéanfar na doiciméid ábhartha a tharchur go comhuaineach, go tráthúil agus go hiomchuí chuig Parlaimint na hEorpa agus chuig an gComhairle,

               ê 673/2005 (oiriúnaithe)

               TAR ÉIS AN RIALACHÁN SEO A GHLACADH:

               Airteagal 1

               Tá lamháltais taraife agus oibleagáidí gaolmhara an Ö Aontais Õ faoi CGTT 1994 curtha ar fionraí i leith táirgí de thionscnamh Stáit Aontaithe a liostaítear in Iarscríbhinn I a ghabhann leis an Rialachán seo.

               ê 2015/675 Airteagal 1 (oiriúnaithe)

               Airteagal 2

               Forchuirfear dleacht ad valorem 1,5 % de bhreis ar an dleacht chustaim is infheidhme faoi Rialachán (CEE) Uimh. 2913/92 ón gComhairle
                  10
                ar na táirgí de thionscnamh Stáit Aontaithe a liostaítear in Iarscríbhinn I a ghabhann leis an Rialachán seo.

               ê 673/2005 (oiriúnaithe)

               Airteagal 3

               1. Tabharfaidh an Coimisiún an leibhéal fionraí i gcomhréir go bliantúil leis an leibhéal neamhnithe nó lagaithe atá san Ö Aontas Õ an tráth sin mar thoradh ar an Acht maidir le Dumpáil Leanúnach agus Fóirdheontas de chuid Stáit Aontaithe (CDSOA). Leasóidh an Coimisiún ráta na dleachta breise nó an liosta atá in Iarscríbhinn I de réir na gcoinníollacha a leanas:

               (a)beidh an leibhéal neamhnithe nó lagaithe ionann le 72 % de mhéid na neisíocaíochtaí faoi CDSOA a bhaineann le dleachtanna frithdhumpála nó frithchúitimh arna n-íoc ar allmhairí ón Ö Aontas Õ i leith na bliana is déanaí a bhfuil sonraí ina leith ar fáil an tráth sin, mar atá foilsithe ag údaráis na Stát Aontaithe;

               (b)déanfar an leasú sa chaoi go mbeidh éifeacht na dleachta breise allmhairiúcháin ar allmhairí na dtáirgí roghnaithe de thionscnamh na Stát Aontaithe, thar aon bhliain amháin, ionann le luach trádála nach mó ná an leibhéal neamhnithe nó lagaithe;

               (c)seachas sna cúinsí a leagtar amach i bpointe (e), i gcás ina dtagann ardú ar an leibhéal fionraí, cuirfidh an Coimisiún táirgí leis an liosta atá in Iarscríbhinn I; roghnófar na tairgí Ö sin Õ ón liosta atá in Iarscríbhinn II de réir ord an liosta sin;

               (d)seachas sna cúinsí a leagtar amach i bpointe (e), i gcás ina dtagann laghdú ar an leibhéal fionraí, bainfear táirgí den liosta atá in Iarscríbhinn I; déanfaidh an Coimisiún, i dtús báire, na tairgí a Ö bhí Õ ar an liosta atá in Iarscríbhinn II Ö an 1 Bealtaine 2005 Õ agus a cuireadh leis an liosta in Iarscríbhinn I ag tráth níos déanaí a bhaint de; ina dhiaidh sin, déanfaidh an Coimisiún táirgí a Ö bhí Õ ar an liosta atá in Iarscríbhinn I Ö an 1 Bealtaine 2005 Õ a bhaint de réir ord an liosta sin;

               (e)leasóidh an Coimisiún ráta na dleachta breise i gcás nach féidir an leibhéal fionraí a thabhairt i gcomhréir leis an leibhéal neamhnithe nó lagaithe trí tháirgí a chur leis an liosta atá in Iarscríbhinn I, nó iad a bhaint de.

               2. I gcás ina gcuirtear táirgí leis an liosta atá in Iarscríbhinn I, leasóidh an Coimisiún, ag an am céanna, an liosta atá in Iarscríbhinn II trí na táirgí sin a bhaint den liosta atá in Iarscríbhinn II. Ní dhéanfar aon athrú ar ord na dtáirgí atá fós ar an liosta atá in Iarscríbhinn II.

               ê 38/2014 Airteagal 1 agus Iarscríbhinn .4(1)

               3. Cumhachtófar don Choimisiún gníomhartha tarmligthe a ghlacadh i gcomhréir le hAirteagal 4 chun coigeartuithe agus leasuithe a dhéanamh faoin Airteagal seo.

               I gcás ina mbeidh faisnéis maidir le méid na n-eisíocaíochtaí a rinne na Stáit Aontaithe curtha ar fáil go déanach sa bhliain, ionas nach féidir spriocanna na hEagraíochta Domhanda Trádála agus spriocanna reachtúla a bhaint amach trí leas a bhaint as an nós imeachta dá bhforáiltear in Airteagal 4 agus, i gcás coigeartuithe agus leasuithe ar na hIarscríbhinní, agus dá bhrí sin go n-éileofaí amhlaidh ar mhórchúiseanna práinne, beidh feidhm ag an nós imeachta dá bhforáiltear in Airteagal 5 maidir le gníomhartha tarmligthe a ghlacfar de bhun na chéad fhomhíre.

               ê 38/2014 Airteagal 1 agus Iarscríbhinn .4(2)

               Airteagal 4

               1. Is faoi réir na gcoinníollacha a leagtar síos san Airteagal seo a thugtar an chumhacht don Choimisiún chun gníomhartha tarmligthe a ghlacadh.

               2. Déanfar an chumhacht chun gníomhartha tarmligthe a ghlacadh dá dtagraítear in Airteagal 3(3) a thabhairt don Choimisiún go ceann tréimhse cúig bliana amhail ón 20 Feabhra 2014. Déanfaidh an Coimisiún, tráth nach déanaí ná naoi mí roimh dheireadh na tréimhse cúig bliana, tuarascáil a tharraingt suas maidir le tarmligean na cumhachta. Déanfar tarmligean na cumhachta a fhadú go hintuigthe go ceann tréimhsí comhfhaid, mura rud é go gcuireann Parlaimint na hEorpa nó an Chomhairle in aghaidh an fhadaithe sin tráth nach déanaí ná trí mhí roimh dheireadh gach tréimhse.

               3. Féadfaidh Parlaimint na hEorpa nó an Chomhairle tarmligean na gcumhachtaí dá dtagraítear in Airteagal 3(3) a chúlghairm aon tráth. Déanfaidh cinneadh chun cúlghairm a dhéanamh deireadh a chur le tarmligean na cumhachta atá sonraithe sa chinneadh sin. Gabhfaidh éifeacht leis an lá tar éis fhoilsiú an chinnidh in Iris Oifigiúil an Aontais Eorpaigh nó ar dháta is déanaí a shonrófar sa chinneadh. Ní dhéanfaidh sé difear do bhailíocht aon ghníomhartha tarmligthe atá i bhfeidhm cheana féin.

               4. A luaithe a ghlacfaidh sé gníomh tarmligthe, tabharfaidh an Coimisiún fógra do Pharlaimint na hEorpa agus don Chomhairle ina leith an tráth céanna.

               5. Ní thiocfaidh gníomh tarmligthe a ghlactar de bhun Airteagal 3(3) i bhfeidhm ach amháin mura mbeidh aon agóid curtha in iúl ag Parlaimint na hEorpa nó ag an gComhairle laistigh de thréimhse 2 mhí tar éis fógra faoin ngníomh sin a thabhairt do Pharlaimint na hEorpa agus don Chomhairle nó, más rud é, roimh dheireadh na tréimhse sin, go mbeidh Parlaimint na hEorpa agus an Chomhairle araon tar éis a chur in iúl don Choimisiún nach ndéanfaidh siad aon agóid. Déanfar an tréimhse sin a fhadú dhá mhí ar thionscnamh Pharlaimint na hEorpa nó na Comhairle.

               ê 38/2014 Airteagal 1 agus Iarscríbhinn .4(3)

               Airteagal 5

               1. Tiocfaidh gníomhartha tarmligthe a ghlactar faoin Airteagal seo i bhfeidhm gan mhoill agus beidh feidhm acu ar choinníoll nach léirítear aon agóid i gcomhréir le mír 2. Déanfar na cúiseanna le húsáid a bhaint as an nós imeachta práinne a lua san fhógra faoi ghníomhartha tarmligthe a thugtar do Pharlaimint na hEorpa agus don Chomhairle.

               2. Féadfaidh Parlaimint na hEorpa nó an Chomhairle agóid a dhéanamh i gcoinne gnímh tharmligthe i gcomhréir leis an nós imeachta dá dtagraítear in Airteagal 4(5). Sa chás sin, déanfaidh an Coimisiún an gníomh tarmligthe a aisghairm gan mhoill tar éis do Pharlaimint na hEorpa nó don Chomhairle fógra a thabhairt don Choimisiún maidir leis an gcinneadh chun agóid a dhéanamh.

               ê 673/2005 (oiriúnaithe)

               Airteagal 6

               Cinnfear tionscnamh aon táirge a bhfuil feidhm ag an Rialachán seo maidir leis i gcomhréir le Rialachán (CEE) Uimh. 2913/92.

               Airteagal 7

               1. Táirgí a liostaítear in Iarscríbhinn I ar eisíodh ceadúnas allmhairiúcháin ina leith roimh Ö 30 Aibreán 2005 Õ a raibh díolúine nó laghdú dleachta ag gabháil leis an gceadúnas sin, ní bheidh na táirgí sin faoi réir na dleachta breise.

               2. Táirgí a liostaítear in Iarscríbhinn I a ligtear isteach saor ó dhleachtanna allmhairiúcháin de bhun Rialachán (CE) Uimh. 1186/2009
                  11
                ón gComhairle, ní bheidh na táirgí sin faoi réir na dleachta breise.

               3. Is féidir táirgí a liostaítear in Iarscríbhinn I a chur faoin nós imeachta custaim 'Próiseáil faoi Rialú Custaim' i gcomhréir leis an gcéad fhomhír d'Airteagal 551(1) de Rialachán (CEE) Uimh. 2454/93 ón gCoimisiún
                  12
                i gcás inar ndearnadh scrúdú ar na dálaí eacnamaíocha i gCoiste an Chóid Custaim, agus sa chás sin amháin, ach amháin má tá na táirgí agus na hoibríochtaí luaite i gCuid A d'Iarscríbhinn 76 a ghabhann leis an Rialachán sin.

               ê

               Airteagal 8

               Aisghairtear Rialachán (CE) Uimh. 673/2005.

               Déanfar tagairtí don Rialachán aisghairthe a fhorléiriú mar thagairtí don Rialachán seo agus léifear iad i gcomhréir leis an tábla comhghaoil in Iarscríbhinn IV.

               ê 673/2005 (oiriúnaithe)

               Airteagal 9

               Tiocfaidh an Rialachán seo i bhfeidhm an Ö fichiú Õ lá Ö tar éis lá Õ a fhoilsithe in Iris Oifigiúil an Aontais Eorpaigh.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil,

                  Thar ceann Pharlaimint na hEorpa
                        Thar ceann na Comhairle

                  An tUachtarán
                        An tUachtarán

                     (1)
                  COM(2014) 343 final an 12.6.2014.

                     (2)
                  IO C 102, 4.4.1996, lch. 2.

                     (3)
                  IO L 111, 30.4.2015, lch. 16.

                     (4)
                  IO C […], […], lch. […].

                     (5)
                  Rialachán (CE) Uimh. 673/2005 ón gComhairle an 25 Aibreán 2005 lena mbunaítear dleachtanna custaim breise ar allmhairí táirgí áirithe atá de thionscnamh Stáit Aontaithe Mheiriceá (IO L 110, 30.4.2005, lch. 1).

                     (6)
                  Féach Iarscríbhinn III.

                     (7)
                  United States — Offset Act (Byrd Amendment), Appellate Body report (Na Stáit Aontaithe — An tAcht um Fhritháireamh (Leasú Byrd), tuarascáil ón gComhlacht Achomhairc (WT/DS217/AB/R, WT/DS234/AB/R, 16 Eanáir 2003)).

                     (8)
                  United States — Offset Act (Byrd Amendment), Panel report (Na Stáit Aontaithe — An tAcht um Fhritháireamh (Leasú Byrd), tuarascáil ón bPainéal (WT/DS217/R, WT/DS234/R, 16 Meán Fómhair 2002)).

                     (9)
                  United States — Offset Act (Byrd Amendment), Recourse by the European Communities to Article 22(2) of the DSU (Na Stáit Aontaithe — An tAcht um Fhritháireamh (Leasú Byrd), Leas á bhaint as Airteagal 22(2) an Chomhaontaithe um Réiteach Díospóidí ag na Comhphobail Eorpacha (WT/DS217/22, 16 Eanáir 2004)).

                     (10)
                  Rialachán (CEE) Uimh. 2913/92 ón gComhairle an 12 Deireadh Fómhair 1992 lena mbunaítear Cód Custaim an Chomhphobail (IO L 302, 19.10.1992, lch. 1).

                     (11)
                  Rialachán (CE) Uimh 1186/2009 ón gComhairle an 16 Samhain 2009 lena mbunaítear córas faoiseamh de chuid an Chomhphobail ó dhleacht chustaim (IO L 324, 10.12.2009, lch. 23).

                     (12)
                  Rialachán (CEE) Uimh. 2454/93 ón gCoimisiún an 2 Iúil 1993 lena leagtar síos forálacha maidir le cur chun feidhme Rialachán (CEE) Uimh. 2913/92 ón gComhairle lena mbunaítear Cód Custaim an Chomhphobail (IO L 253, 11.10.1993, lch. 1).

    ---documentbreak---

               AN COIMISIÚN EORPACH
            An Bhruiséil,17.7.2015
            COM(2015) 350 final
            IARSCRÍBHINNÍ
            Togra leasaithe le haghaidhRIALACHÁIN Ó PHARLAIMINT NA hEORPA AGUS ÓN gCOMHAIRLE
            maidir le dleachtanna custaim breise ar allmhairí táirgí áirithe atá de thionscnamhStáit Aontaithe Mheiriceá (códú)

               ê 303/2014 Airteagal 1(2) agus Iarscríbhinn

               IARSCRÍBHINN I

               Sainaithnítear na táirgí a mbeidh feidhm ag dleachtanna breise orthu trína gcód AC ocht nuimhir. Is féidir tuairisc ar na táirgí a rangaítear faoi na cóid seo a fháil in Iarscríbhinn I a ghabhann le Rialachán (CEE) Uimh. 2658/87 ón gComhairle
                  1
                arna leasú le Rialachán (CE) Uimh 1810/2004 ón gCoimisiún
                  2
               .

               0710 40 00

               9003 19 30

               8705 10 00

               6204 62 31

               _____________

               ê 349/2013 Airteagal 2 agus Iarscríbhinn II

               IARSCRÍBHINN II

               Sainaithnítear na táirgí san Iarscríbhinn seo trína gcód AC ocht n-uimhir. Is féidir tuairisc ar na táirgí a rangaítear faoi na cóid seo a fháil in Iarscríbhinn I a ghabhann le Rialachán (CEE) Uimh. 2658/87 ón gCoimisiún.

               _____________

               é

               IARSCRÍBHINN III

               An Rialachán aisghairthe le liosta de na leasuithe comhleanúnacha a rinneadh air

                        Rialachán (CE) Uimh. 673/2005 ón gComhairle
                           (IO L 110, 30.4.2005, lch. 1)

                        Rialachán (CE) Uimh. 632/2006 ón gCoimisiún
                           (IO L 111, 25.4.2006, lch. 5)

                        Rialachán (CE) Uimh. 409/2007 ón gCoimisiún
                           (IO L 100, 17.4.2007, lch. 16)

                        Rialachán (CE) Uimh. 283/2008 ón gCoimisiún
                           (IO L 86, 28.3.2008, lch. 19)

                        Rialachán (CE) Uimh. 317/2009 ón gCoimisiún
                           (IO L 100, 18.4.2009, lch. 6)

                        Rialachán (AE) Uimh. 305/2010 ón gCoimisiún
                           (IO L 94, 15.4.2010, lch. 15)

                        Rialachán Cur Chun Feidhme (AE) Uimh. 311/2011 ón gCoimisiún
                           (IO L 86, 1.4.2011, lch. 51)

                        Rialachán Cur Chun Feidhme (AE) Uimh. 349/2013 ón gCoimisiún
                           (IO L 108, 18.4.2013, lch. 6)

                        Rialachán (AE) Uimh. 37/2014 ó Pharlaimint na hEorpa
                           agus ón gComhairle
                           (IO L 18, 21.1.2014, lch. 1)

                        Pointe 11 den Iarscríbhinn, agus an pointe sin amháin

                        Rialachán (AE) Uimh. 38/2014 ó Pharlaimint na hEorpa
                           agus ón gComhairle
                           (IO L 18, 21.1.2014, lch. 52)

                        Pointe 4 den Iarscríbhinn, agus an pointe sin amháin

                        Rialachán Cur Chun Feidhme (AE) Uimh. 303/2014 ón gCoimisiún
                           (IO L 90, 26.3.2014, lch. 6)

                        Rialachán Tarmligthe (AE) 2015/675 ón gCoimisiún
                           (IO L 111, 30.4.2015, lch. 16)

               _____________

               IARSCRÍBHINN IV

               An Tábla Comhghaoil

                        Rialachán (CE) Uimh. 673/2005

                        An Rialachán seo

                        Airteagail 1 go 4

                        Airteagail 1 go 4

                        Airteagal 4 a

                        Airteagal 5

                        Airteagal 5

                        Airteagal 6

                        Airteagal 6(1)

                        Airteagal 7(1)

                        Airteagal 6(2)

                        -

                        Airteagal 6(3)

                        Airteagal 7(2)

                        Airteagal 6(4)

                        Airteagal 7(3)

                        -

                        Airteagal 8

                        Airteagal 8

                        Airteagal 9

                        Iarscríbhinn I

                        Iarscríbhinn I

                        Iarscríbhinn II

                        Iarscríbhinn II

                        -

                        Iarscríbhinn III

                        -

                        Iarscríbhinn IV

               _____________

                     (1)
                  Rialachán (CEE) Uimh. 2658/87 ón gComhairle an 23 Iúil 1987 maidir leis an ainmníocht taraife agus staidrimh agus leis an gComhtharaif Chustaim (IO L 256, 7.9.1987, lch. 1.).

                     (2)
                  Rialachán (CE) Uimh 1810/2004 ón gCoimisiún an 7 Meán Fómhair 2004 lena leasaítear Iarscríbhinn I a ghabhann le Rialachán (CEE) Uimh. 2658/87 ón gComhairle maidir leis an ainmníocht taraife agus staidrimh agus leis an gComhtharaif Chustaim (IO L 327, 30.10.2004, lch. 1.)


Fógra dlíthiúil tábhachtach

|

52007PC0645

Togra leasaithe le haghaidh rialacháin ó Pharlaimint na hEorpa agus ón gComhairle maidir le dliteanas iompróirí a bhíonn ag gabháil d’iompar paisinéirí ar muir agus ar uiscebhealaí intíre i gcás tionóisce (arna thíolacadh ag an gCoimisiún de bhun Airteagal 250(2) de Chonradh CE)  /* COIM/2007/0645 leagan deireanach - COD 2005/0241 */

	[pic] | COIMISIÚN NA gCOMHPHOBAL EORPACH |An Bhruiséil22.10.2007COIM(2007) 645 leagan deireanach2005/0241 (COD)Togra leasaithe le haghaidhRIALACHÁIN Ó PHARLAIMINT NA hEORPA AGUS ÓN gCOMHAIRLEmaidir le dliteanas iompróirí a bhíonn ag gabháil d’iompar paisinéirí ar muir agus ar uiscebhealaí intíre i gcás tionóisce(arna thíolacadh ag an gCoimisiún de bhun Airteagal 250(2) de Chonradh CE)2005/0241 (COD)Togra leasaithe le haghaidhRIALACHÁIN Ó PHARLAIMINT NA hEORPA AGUS ÓN gCOMHAIRLEmaidir le dliteanas iompróirí a bhíonn ag gabháil d’iompar paisinéirí ar muir agus ar uiscebhealaí intíre i gcás tionóisce(Téacs atá ábhartha maidir leis an LEE)1. Staid na n-imeachtaíGhlac an Coimisiún an togra - COIM (2005) 592 – COD/2005/0241 – an 23 Samhain 2005 agus cuireadh ar aghaidh é chuig Parlaimint na hEorpa agus chuig an gComhairle an 13 Feabhra 2006.Ghlac Coiste Eacnamaíoch agus Sóisialta na hEorpa a thuairim maidir leis an togra ón gCoimisiún an 13 Meán Fómhair 2006.Ghlac Coiste na Réigiún a thuairim maidir leis an togra ón gCoimisiún an 15 Meitheamh 2006.Ghlac Parlaimint na hEorpa 27 leasú sa chéad léamh an 25 Aibreán 2007.2. Cuspóir an tograIs é is cuspóir don togra creat dlíthiúil a thabhairt do phaisinéirí ar bord soithí, le linn turais ar bith, agus d'iompróirí araon, ar creat é lena socrófar a gcearta agus a n-oibleagáidí ar bhealach comhchuibhithe. Ba chóir go mbeadh scóip an chomhchuibhithe seo leathan go leor d’fhonn cúiteamh níos cothroime i ndamáistí a áirithiú mar aon le cosc feabhsaithe tionóiscí.Is é is aidhm don togra seo Prótacal na bliana 2002 le Coinbhinsiún na hAithine 1974 maidir le hiompar paisinéirí agus a mbagáiste ar muir, ar prótacal é a glacadh faoi choimirce na hEagraíochta Muirí Idirnáisiúnta ("Coinbhinsiún na hAithine 2002") a ionchorprú i ndlí an Chomhphobail. Is téacs nua-aimseartha é Coinbhinsiún na hAithine 2002 ina luaitear go soiléir na cearta atá ag paisinéirí agus ag iompróirí agus na hoibleagáidí atá orthu; déantar foráil ann maidir le córas dliteanais dhéin iompróirí i leith damáistí i gcás tionóisce loingseoireachta, leagtar amach ann uasmhéideanna cúitimh atá sách ard, éilítear ar gach iompróir polasaí árachais a thógáil amach agus ceadaítear don ghearánaí dul i dteagmháil go díreach leis an árachóir chun cúiteamh a fháil.Tá sé ar intinn ag na Ballstáit agus ag an gComhphobal an tráth céanna teacht chun bheith ina bpáirtithe conarthacha i gCoinbhinsiún na hAithine 2002[1].Ba chóir go mbeadh líon áirithe leasuithe ag gabháil le hionchorprú an Choinbhinsiúin i ndlí an Chomhphobail.-  Ní bhaineann Coinbhinsiún na hAithine ach le muiriompar idirnáisiúnta. Beartaíonn an Coimisiún an raon feidhme a leathnú chuig cabatáiste (muiriompar laistigh d'aon Bhallstát amháin) agus chuig iompar ar uiscebhealaí intíre;-  D’fhonn comhchuibhiú a éascú ar mhaithe le paisinéirí agus le hiompróirí araon: díchur clásail den Choinbhinsiún faoinar féidir le Ballstát leis féin uasteorainneacha cúitimh a ghlacadh atá níos airde ná uasteorainneacha cúitimh an Choinbhinsiúin;-  Beart a chur isteach a bhfuil mar aidhm aige cúiteamh níos fearr a íoc i leith damáistí a dhéantar do threalamh do dhaoine meabhairéislinneacha;-  Oibleagáid réamhíocaíochta a chur isteach;-  Oibleagáid a chur isteach faisnéis a thabhairt do phaisinéirí maidir lena gcearta.3. Cuspóir an togra leasaitheTá sé mar aidhm ag an togra leasaithe an buntogra a oiriúnú i dtaca le pointí éagsúla, faoi mar a mhol Parlaimint na hEorpa.4. barúlacha maidir leis na leasuithe lenar ghlac Parlaimint na h EORPA4.1 Leasuithe lenar ghlac an CoimisiúnFéadfaidh an Coimisiún leasuithe 2, 3, 5, 6, 7, 8, 10, 11, 12, 13, 14, 15 a ghlacadh.4.2 Leasuithe lenar ghlac an Coimisi ún go páirteach nó faoi réir a n-athdhréachtaitheNí ghlactar ach go páirteach le leasú 1. San abairt deiridh den leasú seo, tugtar le tuiscint nach ndéanfaidh bunú scéime árachais éigeantaigh difear ar bith d'árachóirí. Tá an Coimisiún den tuairim gur chóir an abairt seo a bhaint amach toisc nach luíonn sé le réasún. Go deimhin, níl aon dabht ann ach go ndéanfaidh bunú scéime árachais éigeantaigh difear don mhargadh árachais.4.3. Leasuithe nár ghlac an Comisiún leoNí féidir leis an gCoimisiún leasuithe 4,9,16 go 27 a ghlacadh.5. Togra leasaitheDe bhun Airteagal 250(2) de Chonradh CE, déanann an Coimisiún a thogra a leasú mar atá leagtha amach thuas.[1] Togra le haghaidh Cinnidh ón gComhairle maidir leis an gComhphobal Eorpach do chríochnú Phrótacal na bliana 2002 le Coinbhinsiún na hAithine 1974 maidir le hiompar paisinéirí agus a mbagáiste ar muir – COIM(2003) 375 an 24 Meitheamh 2003. Á ghlacadh.